**Pääsiäisaamun tai pääsiäispäivän messu**

Virikemateriaali[[1]](#footnote-1)

Messu eli ehtoollisjumalanpalvelus on seurakunnan elämän keskus. Sunnuntain, Herran päivän, jumalanpalveluksena se on viikoittainen pääsiäisjuhla. Siksi pääsiäispäivän messu on aivan erityinen messujen messu. Tässä virikemateriaalissa messu alkaa pääsiäiskynttilän sytyttämisellä, pääsiäistervehdyksellä ja kasteen muistamisella. Rippi tulee vasta saarnan jälkeen.

Pääsiäisen sakastirukous

Tämän päivän on Herra tehnyt,

iloitkaamme ja riemuitkaamme siitä! (Ps. 118:24)

Pyhä Jumala,

Tulemme eteesi palvelemaan sinua

arjen keskeltä,

murheen murtamina,

kiireen koettelemina.

Irrota meistä kuoleman ote,

että voisimme palvella sinua ja seurakuntaa

ylösnousemuksen ilossa ja

yhteisen uskon voimassa.

Tätä pyydämme ylösnousseen Vapahtajamme

Jeesuksen Kristuksen nimessä.

Aamen.

Pääsiäiskynttilä sytytetään kirkkosalissa ennen messun alkua. Liturgi nostaa kynttilän ylös ja sanoo pääsiäistervehdyksen:

**P** Kristus nousi kuolleista!  
**S** Totisesti nousi!

Pääsiäistervehdystä voidaan toistaa muutaman kerran.

# I Johdanto

## 1. Alkuvirsi

Virren sijasta voidaan käyttää psalmia, kuorolaulua tai soitinmusiikkia. Alkumusiikin aikana palvelutehtävissä toimivat saapuvat kuoriin ristikulkueena. Tällöin seurakunta seisoo.

## 2. Alkusiunaus

Siunaus ja vuorotervehdys voidaan laulaa tai lausua.

### Siunaus

**L** Isän ja + Pojan ja Pyhän Hengen nimeen.

**S** Aamen, aamen, aamen

**L** Herra olkoon teidän kanssanne.

**S** Niin myös sinun henkesi kanssa.

## 3. Johdantosanat

Ehdotus messun johdannoksi. Johdantosanat voidaan myös laatia vapaasti.

### A. JOHDANTOSANAT

Rakkaat kristityt.  
Tänään on se päivä, jolloin olemme tulleet yhteen ihmettelemään ylösnousemusta.  
Kristus on noussut kuolleista.  
Kuolema on kukistettu eikä sillä enää ole lopullista sanaa tässä maailmassa.

Tämä on meille ja koko maailmalle ilon ja toivon päivä.  
Mahdoton ihme on tapahtunut.  
Kristuksen ylösnousemus antaa toivon, että meidänkin elämämme ongelmat ovat voitettavissa.

Tänään me ylistämme ja kiitämme Jumalaa ja tervehdimme toisiamme perinteisellä pääsiäistervehdyksellä:

**L** Kristus nousi kuolleista!

**S** Totisesti nousi!

(Tämä toistetaan kolme kertaa. Se voidaan toistaa myös uskontunnustuksen jälkeen ja messun lopussa Herran siunauksen jälkeen.)

### B. KASTEEN MUISTAMINEN

Johdantosanojen jälkeen messu voi jatkua kasteen muistamisella.

**L** Meidät on liitetty Kristuksen kuolemaan ja ylösnousemukseen aikoinaan kasteen hetkellä. Siitä on alkanut meidän elämämme kristittynä. Se on elämää Ylösnousseen seurassa. Jeesus Kristus kutsuu yhä tänään meitä pysymään hänen seuraajinaan.

Liturgi voi pirskotella kastemaljan vettä seurakuntalaisten päälle ja sanoa:

Muistakaa omaa kastettanne. Pysykää Kristuksen seuraajina.

## 4. Päivän psalmi

Päivän psalmi voidaan laulaa tai lukea.

Mikäli alkuvirren sijasta on käytetty psalmia, jätetään tämä kohta pois.

Psalmin kertosäkeitä virsikirjan jumalanpalvelusliitteessä nrot 761–790.

## 5. Herra, armahda (Kyrie)

### VAIHTOEHTO A

### Kyrie-litania

Kyrie-litania voidaan laulaa tai lukea.

**E** Rukoilkaamme velkamme maksanutta Vapahtajaa,

että hänen sovitustyönsä uudistaisi meidät.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme kuolleista noussutta Herraa,

että ylösnousemuksen ilo täyttäisi elämämme.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

**E** Rukoilkaamme ylösnoussutta Herraa,

että kansat taipuisivat sovintoon keskenään.

[Rukoilkaamme Herraa.]

**S** Herra, armahda. [Kristus, armahda. Herra, armahda.]

### VAIHTOEHTO B

### Herra, armahda

**S** Herra, armahda meitä.

Kristus, armahda meitä.

Herra, armahda meitä.

## \*6. Kunnia (Gloria) ja kiitosvirsi Pyhälle Kolminaisuudelle

### Kunnia

**E** Kunnia Jumalalle korkeuksissa,

**S** maan päällä rauha ihmisillä, joita hän rakastaa.

### Kiitosvirsi

*Laudamus*

**S** Me kiitämme, me kunnioitamme,

me palvomme ja ylistämme sinua.

**E** Me tuomme sinulle kiitoksen

suuren kunniasi tähden.

Herra Jumala, taivaallinen kuningas,

Jumala, Isä, Kaikkivaltias!

[**S** Me kiitämme, me kunnioitamme,

me palvomme ja ylistämme sinua.]

**E** Herra, Jumalan ainoa Poika, Jeesus Kristus.

Herra Jumala, Jumalan Karitsa, Isän Poika,

joka kannat maailman synnin,

armahda meitä,

joka kannat maailman synnin,

ota vastaan rukouksemme,

joka istut Isän oikealla puolella,

armahda meitä.

[**S** Me kiitämme, me kunnioitamme,

me palvomme ja ylistämme sinua.]

**E** Sinä yksin olet pyhä,

sinä yksin olet Herra,

sinä yksin olet korkein,

Jeesus Kristus,

Pyhän Hengen kanssa

Isän Jumalan kunniassa.

**S** Aamen.

## 7. Päivän rukous

Rukouskehotus, rukous ja seurakunnan aamen voidaan laulaa tai lausua. Rukouskehotusta voi seurata lyhyt hiljainen rukous.

Jos yhteinen esirukous on kohdassa 5 (Herra, armahda), se voidaan päättää päivän rukoukseen. Silloin Kunnia ja kiitosvirsi Pyhälle Kolminaisuudelle tulevat vasta päivän rukouksen jälkeen.

# II Sana

## 8. Ensimmäinen lukukappale

Lukija ilmoittaa raamatunkohdan. Seurakunta kuuntelee istuen. Lukukappale tai sen osa voidaan laulaa.

– lukukappale

[**E** Tämä on Jumalan sana.

**S** Jumalalle kiitos.]

## 9. Vastaus

Vastauksena voi olla psalmi, virsi, laulu, soitinmusiikkia tai hiljaista mietiskelyä.

## 10. Toinen lukukappale

Lukija ilmoittaa raamatunkohdan. Seurakunta kuuntelee istuen. Lukukappale tai sen osa voidaan laulaa.

– lukukappale

[**E** Tämä on Jumalan sana.

**S** Jumalalle kiitos.]

## 11. Päivän virsi (Graduale)

Virsi 88 Lensi maahan enkeli

## \*12. Evankeliumi (lukijana poikkeuksellisesti lapsi)

Evankeliumi ilmoitetaan sanomalla esimerkiksi: Nouskaamme kuulemaan pyhää evankeliumia.

Evankeliumin lukemisen edellä ja/tai sen jälkeen voidaan laulaa halleluja. Evankeliumia edeltävään hallelujalauluun voidaan liittää hallelujasäe.

– evankeliumi

[**L/E** Tämä on pyhä evankeliumi.

**S** Ylistys sinulle, Kristus.]

## 13. Virsi

Virren sijasta voi olla muuta musiikkia.

## 14. Saarna

## Yhteinen rippi

Yhteinen rippi voidaan siirtää saarnan (kohta 14) jälkeen. Pääsiäisenä ripin pitäminen saarnan jälkeen sopii erityisen hyvin, koska näin messu saa alkaa ylösnousemusilolla.

### Synnintunnustus

Synnintunnustus voidaan lukea yhteen ääneen. Sen ajaksi voidaan polvistua. Synnintunnustus on mahdollista jaksottaa rukouslauseella, -laululla tai hiljaisuudella. Synnintunnustukseen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

### Synninpäästö

Synninpäästön aamen voidaan laulaa tai lausua.

– synninpäästö

**S** Aamen.

### Kiitosrukous

Kiitosrukous voidaan lukea yhteen ääneen.

– rukous

**S** Aamen.

## \*15. Uskontunnustus (Credo)

Uskontunnustus lausutaan yhteen ääneen.

### Apostolinen uskontunnustus

TAI

### Nikean uskontunnustus

## 16. Virsi

Virren sijasta voi olla muuta musiikkia.

## 17. Yhteinen esirukous

Esirukous voidaan siirtää messun alkuun kohdan 5 Herra, armahda yhteyteen.

Esirukouksen yhteydessä tai ennen sitä ilmoitetaan kastetut, kuulutetut tai avioliiton solmineet ja kuolleet.

# III Ehtoollinen

## 18. Uhrivirsi eli offertorio (Offertorium)

Virren aikana kootaan kolehti ja katetaan ehtoollispöytä. Kolehdin kohde ilmoitetaan ennen virttä. Virren sijasta voi olla kuorolaulu tai soitinmusiikkia. Kolehti voidaan siunata.

## 19. Ehtoollisrukous (Eukaristinen rukous)

### Vuorolaulu

**L** Herra olkoon teidän kanssanne.

**S** Niin myös sinun henkesi kanssa.

**L** Ylentäkää sydämenne.

**S** Ylennämme sen Herran puoleen.

**L** Kiittäkäämme Herraa, Jumalaamme.

**S** Niin on oikein ja arvollista.

### Prefaatio

Prefaatio voidaan laulaa tai lukea.

*Prefaation alku*

**L** Totisesti on oikein ja arvollista, että me kiitämme sinua aina ja kaikkialla,  
pyhä Herra, kaikkivaltias Isä, iankaikkinen Jumala,  
Jeesuksen Kristuksen, meidän Herramme kautta.

*Prefaation päätös (pääsiäisyö ja pääsiäispäivä)*

**L** Hän on meidän pääsiäislampaamme,  
joka on uhrattu puolestamme.  
Kuolemalla hän kukisti kuoleman  
ja ylösnousemisellaan avasi meille tien ikuiseen elämään.  
Sen tähden kaikki maa riemuitsee tänä yönä/päivänä  
ja viettää juhlaa pääsiäisestä iloiten.  
Me kiitämme sinua tästä taivaan lahjasta  
ja laulamme sinulle ylistystä enkelien ja kaikkien pyhien kanssa:

### \*Pyhä (Sanctus)

Seurakunta voi seisoa Pyhä-hymnistä Jumalan Karitsa -hymniin.

**S** Pyhä, pyhä, pyhä Herra Sebaot!

Taivas ja maa on täynnä kirkkauttasi.

Hoosianna korkeuksissa!

Siunattu olkoon hän, joka tulee Herran nimessä.

Hoosianna korkeuksissa!

### Rukous ja asetussanat

Rukous ja asetussanat voidaan myös laulaa.

**L** Pyhä Isä. Koko luomakunta ylistää sinua, kaiken elämän antajaa. Sinä et hylännyt luotujasi synnin ja kuoleman valtaan, vaan lähetit ainoan Poikasi ihmiseksi, pelastamaan meidät. Me kiitämme sinua lunastuksesta, jonka olet valmistanut meille hänen täydellisellä uhrillaan ristinpuussa. Hän maksoi velkamme ja teki rauhan sinun ja meidän välillemme.

*Herramme Jeesus Kristus, sinä yönä,*

*jona hänet kavallettiin,*

*otti leivän, siunasi (+), mursi*

*ja antoi sen opetuslapsilleen sanoen:*

*Ottakaa ja syökää, tämä on minun ruumiini,*

*joka annetaan teidän puolestanne.*

*Tehkää se minun muistokseni.*

*Samoin hän otti maljan, kiitti (+) ja sanoi:*

*Ottakaa ja juokaa tästä, te kaikki.*

*Tämä malja on uusi liitto minun veressäni,*

*joka vuodatetaan teidän puolestanne*

*syntien anteeksiantamiseksi.*

*Niin usein kuin te siitä juotte,*

*tehkää se minun muistokseni.*

**L** Me riemuitsemme kaikesta siitä, mitä Poikasi on puolestamme tehnyt, ja vietämme tätä pyhää ateriaa, jossa tulemme osallisiksi lunastuksen salaisuudesta. Me muistamme hänen kuolemaansa, ylösnousemustaan ja taivaaseen astumistaan. Me odotamme hänen paluutaan kirkkaudessa.

[**S** Me julistamme hänen kuolemaansa.

Me todistamme hänen ylösnousemustaan.

Me odotamme hänen tulemistaan kunniassa.]

**L** Lähetä Pyhä Henkesi siunaamaan meitä, että ottaisimme uskossa vastaan Poikasi ruumiin ja veren. Yhdistä meidät häneen ja toisiimme. Auta meitä antamaan itsemme eläväksi uhriksi Kristuksessa, sinulle kiitokseksi ja kunniaksi.

Hänen kauttaan, hänen kanssaan ja hänessä  
kuuluu sinulle, kaikkivaltias Isä,  
Pyhän Hengen yhteydessä  
kunnia ja kirkkaus aina ja ikuisesti.

**S** Aamen.

## 20. Isä meidän (Pater noster)

Herran rukous lausutaan yhteen ääneen. Se voidaan myös laulaa (virsikirjan nro 805).

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

## 21. Herran rauha (Pax)

Vuorolaulun jälkeen seurakuntalaisia voidaan kehottaa rauhan toivottamiseen. Tällöin seurakuntalaiset tervehtivät toisiaan ja lausuvat esimerkiksi: Kristuksen rauhaa.

**L** Herran rauha olkoon teidän kanssanne.

**S** Niin myös sinun henkesi kanssa.

## \*22. Jumalan Karitsa (Agnus Dei)

Liturgi voi murtaa ehtoollisleivän Jumalan Karitsa -hymnin aikana.

**S** Jumalan Karitsa, joka kannat maailman synnin,

armahda meitä.

Jumalan Karitsa, joka kannat maailman synnin,

armahda meitä.

Jumalan Karitsa, joka kannat maailman synnin,

anna meille rauha.

## 23. Ehtoollisen vietto

### Kutsu

**L** Tulkaa, ottakaa vastaan Kristuksen ruumis.  
Tulkaa, juokaa kuolemattomuuden lähteestä.

### Ateria (Communio)

Aterian aikana voi olla virsilaulua tai muuta musiikkia.

Leipää jaettaessa lausutaan:

[Herramme Jeesuksen] Kristuksen ruumis, sinun puolestasi annettu.

Seurakuntalainen voi vastata: Aamen.

Viiniä jaettaessa lausutaan:

[Herramme Jeesuksen] Kristuksen veri, sinun puolestasi vuodatettu.

Seurakuntalainen voi vastata: Aamen.

### Päätössanat

Päätössanojen jälkeen ehtoollisastiat peitetään (ja siirretään apupöydälle). Ennen kiitosrukousta (kohta 24) voi olla hiljaisuus.

**L** Me olemme ottaneet vastaan Herran Jeesuksen Kristuksen.

Hän varjelkoon meidät iankaikkiseen elämään.

**S** Aamen.

TAI

**L** Herramme Jeesuksen Kristuksen ruumis ja veri

kätkeköön henkemme, sielumme ja ruumiimme [, koko olemuksemme,]

iankaikkiseen elämään.

**S** Aamen.

## 24. Kiitosrukous

Rukouskehotus, rukous ja seurakunnan aamen voidaan laulaa tai lausua.

Kiitosrukouksena voidaan käyttää myös virttä.

**L** Rukoilkaamme.

- rukous

**S** Aamen, aamen

# IV Päätös

## 25. Ylistys

Jos kiitosrukouksena on laulettu virsi, jätetään ylistys pois.

Ylistyksenä voidaan käyttää myös virttä.

### Benedicamus

**E** Kiittäkäämme Herraa!

\***S** Jumalalle kiitos. Halleluja!

## \*26. Siunaus

Siunaus voidaan myös laulaa.

**L** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja + Pojan ja Pyhän Hengen nimeen.

**S** Aamen.

## Lähettäminen

Kehotus lausutaan välittömästi ennen lähtemistä.

**L/E** Lähtekää rauhassa.

Kulkekaa Ylösnousseen seurassa.

Tehkää hyvää kaikille ihmisille.

Palvelkaa Herraa iloiten.

## 27. Päätösmusiikki

Päätösmusiikkina voi olla virsi, kuorolaulu tai soitinmusiikkia.

Musiikin aikana voi olla ristikulkue, johon seurakunta tulee mukaan.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)